Ge Guillaume de Sainte Croiz, sire de Longe Pierre, escuiers, fais savoir à touz que com mes sires Henriz de Paigney, sires de Sainte Croiz, mes chiers ayeus, por les bons services que mes amez et feaux Odoz, sires d’Auviller, li avoiz faiz, ait doné au dit Odot ce que il avoit en la ville de Baignoux tant en hommes, en mes, en terres, en prez, en justice et en toutes autres choses, les quex choses il diz Odoz ai bailliés a noble prince Robert, duc de Bourgoinne montres chier seynor, en non deschange ou de permutacion, ge le don et leschange ou permutacion desus diz vuil, loe et outroy et confirme por tant comme il mapartient, sanz riens retenir es dites choses à moi ne à es miens, et promet en bone foi que contre la tenour de ces lettres ge ne viendrai ne consentirai que autres y veigne. Et renonce en ce fait à toutes raisons et excepcions de droit et de fait qui contre les choses desus dites poroient aidier à moi ou à es miens. En tesmoignaige de la quel chose ge ai saelées ces letres de mon seaul. Doné à Rouvre le mardi après la Mazeloinne et l’an de grace mil. cc. iiiixx diz et nuef. [Illustration]